དེ་རིང་ངས་འདིར་བཤད་རྒྱུ་གཙོ་བོ་ནི་ང་རང་ཚོ་བཙན་བྱོལ་ལ་ཡོང་ནས་མི་ལོ་ལྔ་བཅུ་འཁོར་ཉེར་ཡོད།ང་རང་ལ་ཆ་བཞག་ན་ཕྱི་ལོ་༡༩༥༩ལོའི་ཟླ་༣ཚེས་༡༧མཚན་མོ་ལྷ་སའི་ཆུ་ཚོད་༡༠པའི་ཐོག་ནོར་བུ་གླིང་ཁ་ནས་བྲོས་ཡོང་བ་ཡིན།དེ་ནི་ང་ཚོས་ནོར་འཁྲུལ་གྱི་ལས་ཀ་བྱས་ནས་བྲོས་ཡོང་བ་དང༌།ཡང་ན་ནོར་གླིང་ལ་ས་ཡོམ་ལྟ་བུའི་འབྱུང་བའི་གནོད་འཚེ་ཡོང་རྒྱུ་ལས་གཡོལ་ཏེ་བྲོས་ཡོང་བ་མིན།འོ་ན་ཇི་ལྟར་ཡིན་ཞེ་ན།ང་ཚོས་རྒྱ་ནག་གཞུང་དང་མཉམ་དུ་མི་ལོ་དགུའི་རིང་མེས་ཚིག་མེར་གཏུག་གི་ཐབས་ཤེས་གང་ཡོད་བྱས་ཀྱང་ཕན་འབྲས་མ་བྱུང་སྟབས་ཐབས་ཤེས་གཞན་མེད་པའི་གནས་ཚུལ་འོག་བྲོས་ཡོང་བ་ཡིན།སྐབས་དེ་དུས་བོད་མི་བཙན་བྱོལ་བ་ཁྲི་ཁ་ཤས་རྒྱ་གར་ལ་འབྱོར་ཡོད།དེ་རྗེས་རྒྱ་གར་དུ་ང་ཚོའི་རྟེན་གཞི་ཞིག་ཆགས་ཡོད་པ་དང༌།བོད་ནས་རིམ་པས་བཙན་བྱོལ་དུ་ཡོང་མཁན་མང་དུ་སོང་ཞིང།ལྷག་པར་ལོ་རབས་བརྒྱད་ཅུ་པ་ནས་བཟུང་མི་མང་པོ་ཞིག་འབྱོར་ཡོད།ང་ཚོ་བཙན་བྱོལ་ལ་ཡོང་དགོས་པའི་རྒྱུ་མཚན་དང་དེའི་དཀའ་ངལ་ད་དུང་ཡང་ལྷག་བསྡད་ཡོད།དེར་བརྟེན་ང་ཚོ་བཙན་བྱོལ་དུ་ཡོད་པ་རྣམས་ཀྱིས་སོ་སོའི་ལྟོ་གོས་འགྲིག་ཙམ་དང་ཕྲུ་གུ་སློབ་གྲྭར་གཏོང་ཐུབ་ཙམ་གྱིས་བསམ་བློ་གཏོང་རྒྱུ་མེད།ང་རང་ཚོ་བཙན་བྱོལ་ལ་ཡོང་བའི་ཉིན་དང་པོ་ནས་བཟུང་ང་ཚོའི་མཇིང་པའི་སྟེང་ལས་འགན་ཞིག་ཡོད་པ་དེ་དག་བསྒྲུབ་རྒྱུ་ང་ཚོའི་ལས་འགན་ཆགས་ཡོད།དེ་ནི་ནམ་ཡང་བརྗེད་ཐབས་མེད་པ་ཞིག་ཡིན།